Na temelju članka 107. stavka 9. Zakona o odgoju i obrazovanju u osnovnoj i srednjoj školi (Narodne novine, broj: 87/08, 86/09, 92/10, 105/10, 90/11, 5/12, 16/12, 86/12, 126/12, 94/13, 152/14, 7/17. i 68/18.) i članka 28. Statuta Prehrambeno-tehnološke škole, Školski odbor Prehrambeno-tehnološke škole, uz suglasnost Gradskog ureda za obrazovanje KLASA: 602-03/19-001/387; URBROJ: 251-10-12-19-2 od 9. svibnja 2019. godine, na sjednici održanoj dana 15. travnja 2019. godine donio je

**PRAVILNIK O NAČINU I POSTUPKU ZAPOŠLJAVANJA**

**U PREHRAMBENO-TEHNOLOŠKOJ ŠKOLI**

*Opće odredbe*

Članak 1.

Ovim se Pravilnikom o načinu i postupku zapošljavanja (u daljnjem tekstu: Pravilnik) u Prehrambeno-tehnološkoj školi Zagreb (u daljnjem tekstu: Škola) uređuje način i postupak provedbe natječaja u Školi kojim se svim kandidatima za zapošljavanje osigurava jednaka dostupnost javne službe pod jednakim uvjetima, sadržaj natječaja, način na koji se obavlja vrednovanje odnosno procjenjuju rezultati vrednovanja, vrši rangiranje i odabir kandidata prijavljenih na natječaj odnosno kandidata koje je Školi uputio Gradski ured za obrazovanje, imenovanje povjerenstva za vrednovanje kandidata i djelokrug rada povjerenstva te dostava izvješća ravnatelju Škole o provedenom postupku.

Ovaj Pravilnik ne primjenjuje se na provođenje postupka izbora i imenovanja ravnatelja.

Izrazi koji se u ovom Pravilniku koriste za osobe u muškom rodu su neutralni i odnose se na muške i na ženske osobe.

*Popunjavanje radnih mjesta*

Članak 2.

Radni odnos u Školi zasniva se ugovorom o radu na temelju natječaja uz uvjete i na način propisan Zakonom o odgoju i obrazovanju u osnovnoj i srednjoj školi (u daljnjem tekstu: Zakon), drugim zakonima i propisima.

Iznimno, radni odnos se može zasnovati i bez provedbe javnog natječaja u skladu s odredbama Zakona i važećih kolektivnih ugovora.

*Javni natječaj*

Članak 3.

Kada utvrdi potrebu za popunjavanjem radnog mjesta putem javnog natječaja, škola prijavljuje potrebu za radnikom nadležnom Gradskom uredu.

Škola raspisuje javni natječaj nakon što je nadležni Gradski ured obavijesti da u evidenciji nema odgovarajuće osobe odnosno nakon što se škola nadležnom Gradskom uredu pisano očituje o razlozima zbog kojih upućena osoba nije primljena.

Javni natječaj se objavljuje na mrežnim stranicama i oglasnim pločama škole i Hrvatskog zavoda za zapošljavanje, a rok za primanje prijava ne može biti kraći od osam dana.

Javni natječaj mora sadržavati:

* naziv i sjedište škole;
* mjesto rada i naziv radnog mjesta za koje se natječaj raspisuje;
* tjedno radno vrijeme i vrijeme na koje se sklapa ugovor o radu;
* probni rad ako se ugovara;
* uvjete koje kandidati moraju ispunjavati;
* naznaku priloga/dokumentacije kojima se dokazuje ispunjavanje uvjeta natječaja;
* naznaku zapreka za zasnivanje radnog odnosa u Školi iz članka 106. Zakona i naznaku dokaza koji se prilaže
* napomenu da se na natječaj mogu javiti osobe oba spola;
* napomenu da je kandidat koji se u prijavi na javni natječaj poziva na pravo prednosti pri zapošljavanju prema nekom od posebnih zakona dužan uz prijavu priložiti svu propisanu dokumentaciju prema posebnom zakonu;
* naznaku poveznice na internetskoj stranici Ministarstva hrvatskih branitelja na kojoj su navedeni dokazi potrebni za ostvarivanje prava prednosti pri zapošljavanju na temelju Zakona o hrvatskim braniteljima iz Domovinskog rata i njihovih obitelji
* napomenu da će se kandidatom prijavljenim na javni natječaj smatrati samo osoba koja podnese pravodobnu i potpunu prijavu te ispunjava uvjete iz javnog natječaja;
* obvezu testiranja kandidata /selekcijski postupak koji će se provesti te sve bitne okolnosti za provođenje;
* naznaku web-stranice Škole na kojoj će se objaviti područje provjere, pravni i drugi izvori za pripremu kandidata za testiranje, vrijeme i mjesto održavanja testiranja
* rok za podnošenje prijava;
* naznaku da se isprave prilažu u neovjerenoj preslici;
* način i adresu na koju se podnose prijave;
* naznaku u koje se roku i na koji način obavještavaju kandidati o rezultatima natječaja.

Članak 4.

U prijavi na javni natječaj navode se osobni podaci podnositelja prijave (osobno ime, adresa stanovanja, kontakt podaci (broj telefona/mobitela, e-mail adresa) i naziv radnog mjesta na koje se prijavljuje.

Uz prijavu se prilažu životopis i dokazi o ispunjavanju uvjeta iz javnog natječaja.

Isprave se prilažu u neovjerenim preslikama, a prije konačnog izbora kandidat će priložiti izvornike ili ovjerene preslike na uvid .

Potpunom prijavom smatra se prijava koja sadrži sve podatke i priloge navedene u javnom natječaju.

Pravovremenom prijavom smatra se prijava koja je pristigla odnosno poslana u roku koji je propisan natječajem, u skladu s posebnim propisima.

Članak 5.

Prijave kandidata zaprimaju se i urudžbiraju u Tajništvu škole.

Po isteku roka za prijavu, tajnik škole utvrđuje prijave kojih kandidata su pravovremene, potpune i ispunjavaju uvjete natječaja te povjerenstvu koje sudjeluje u procjeni kandidata dostavlja sve prijave kandidata s naznakom koje prijave ne udovoljavaju uvjetima javnog natječaja.

Osoba koja nije podnijela pravodobnu ili potpunu prijavu ili ne ispunjava formalne uvjete iz natječaja, ne smatra se kandidatom u postupku natječaja. Škola ne obavještava ovu osobu o razlozima zašto se ne smatra kandidatom natječaja.

*Povjerenstvo*

Članak 6.

Povjerenstvo za vrednovanje kandidata prijavljenih na natječaj i kandidata koje je u Školu uputio Gradski ured za obrazovanje (u daljnjem tekstu: Povjerenstvo) imenuje odlukom ravnatelj Škole.

Povjerenstvo ima neparan broj članova, a najmanje tri, od kojih je jedan član ravnatelj.

Ostali članovi imenuju se iz reda radnika koji imaju potrebno obrazovanje i stručno znanje vezano za utvrđivanje znanja, sposobnosti i vještina kandidata u postupku natječaja.

Članom Povjerenstva ne može biti osoba povezana s kandidatom .

Povjerenstvo obavlja sljedeće poslove:

* utvrđuje sadržaj testiranja/selekcijskog postupka (područja provjere, pravne i druge izvor za pripremu kandidata za testiranje)
* objavljuje na web stranicama Škole, najmanje 5 dana prije dana održavanja pisane provjere, područja provjere za pripremu kandidata za testiranje, vrijeme i mjesto održavanja testiranja,
* provodi provjeru vjerodostojnosti isprava o stupnju obrazovanje
* provodi testiranje i razgovor s kandidatima/selekcijski postupak s kandidatima,
* utvrđuje rang-listu kandidata, s obzirom na rezultate provedenog postupka;
* daje obrazloženo mišljenje na temelju cjelokupnih rezultata procjene kandidata.

Kad se javni natječaj provodi radi popunjavanja više radnih mjesta, ravnatelj može imenovati više povjerenstava za procjenu kandidata.

Prije provođenja testiranja/selekcijskih postupaka povjerenstvo utvrđuje elemente vrednovanja kandidata.

O svom radu Povjerenstvo vodi zapisnik.

*Selekcijski postupci*

Članak 7.

Vrednovanje kandidata Povjerenstvo utvrđuje putem testiranja i razgovora. Ovisno o potrebama radnog mjesta za koje se javni natječaj raspisuje, provodi se jedan ili više selekcijskih postupaka:

* pisana provjera sposobnosti, motivacije i vještina;
* praktična provjera sposobnosti, motivacije i vještina;
* razgovor s kandidatima.

Ako se provodi više selekcijskih postupaka, jedan od njih je obvezno razgovor koji ravnatelj može provesti sam.

Pri vrednovanju kandidata koje je uputio Gradski ured, Škola također provodi jedan ili više selekcijskih postupaka. Kandidata upućenog iz Gradskog ureda o provođenju selekcijskog postupka, Škola obavještava na primjeren način u primjerenom roku

Škola je obvezna kandidatu koji je osoba s invaliditetom prilikom provedbe testiranja i razgovora osigurati odgovarajuću razumnu prilagodbu.

Članak 8.

Pisana provjera može obuhvaćati provjeru sposobnosti, izražavanja i motivacije potrebnih za obavljanje poslova radnog mjesta, provjeru znanja stranog jezika te po potrebi i provjeru ostalih vještina potrebnih za obavljanje poslova radnog mjesta za koje je raspisan natječaj.

Praktična provjera može obuhvaćati provjeru vještina potrebnih za obavljanje poslova radnog mjesta za koje je raspisan natječaj putem simulacije rješavanja slučaja radnog mjesta, održavanja oglednog sata ili na drugi prikladan način.

Nakon obavljene pisane provjere odnosno praktične provjere sposobnosti, motivacije i vještina, svaki član Povjerenstva utvrđuje rezultat testiranja za svakog kandidata koji je pristupio testiranju bodovima od 0 do 10 bodova. Smatra se da je kandidat zadovoljio na testiranju ako je ostvario najmanje 50% bodova od ukupnog broja bodova svih članova Povjerenstva.

Članak 9.

Kad se provodi pisana ili praktična provjera sposobnosti, motivacije i vještina, najmanje dva najbolje rangirana kandidata bit će pozvana na razgovor.

Rezultat testiranja i poziv kandidatima na razgovor (intervju) objavljuje Povjerenstvo na web stranici Škole u skladu s propisima o zaštiti osobnih podataka .

U razgovoru s kandidatima utvrđuje se znanja, sposobnosti, interesi i motivacija kandidata za rad u Školi.

Smatrat će se da je kandidat, koji se ne odazove bilo kojem od selekcijskih postupaka na koji je pozvan, odustao od prijave te se njegova prijava neće uzimati u obzir u daljnjem postupku.

Članak 10.

Na temelju provedenih selekcijskih postupaka, Povjerenstvo utvrđuje rang-listu kandidata.

Povjerenstvo sastavlja izvješće o provedenom postupku koje potpisuje svaki član Povjerenstva.

*Odabir kandidata i završetak postupka popunjavanja radnog mjesta*

Članak 11.

Ravnatelj Škole, uzimajući u obzir rezultate cjelokupnog postupka procjene kandidata, za najbolje rangiranog kandidata tražiti će prethodnu suglasnost Školskog odbora za zasnivanje radnog odnosa.

Ako predloženi kandidat odustane ili Školski odbor ne da prethodnu suglasnost za predloženog kandidata, ravnatelj može predložiti drugog kandidata u skladu sa stavkom 1. ovog članka.

Postupak popunjavanja radnog mjesta smatra se završenim potpisivanjem ugovora o radu s odabranim kandidatom.

Članak 12.

Škola o rezultatima natječaja obavještava sve kandidate objavom na mrežnoj stranici škole, u skladu s propisima o zaštiti osobnih podataka u roku od 15 dana od sklapanja ugovora o radu s izabranim kandidatom.

Osobu koja se poziva na pravo prednosti pri zapošljavanju prema posebnom zakonu, a ne bude izabrana, Škola obavještava o rezultatima natječaja poštom.

*Poništenje javnog natječaja*

Članak 13.

Ravnatelj Škole može donijeti odluku o poništenju javnog natječaja u slučajevima propisanim zakonom.

U slučaju da se na javni natječaj nije prijavio nijedan kandidat, ako nijedan kandidat ne ispunjava formalne uvjete iz javnog natječaja ili ako nijedan kandidat nije zadovoljio u selekcijskom postupku te u slučaju da predloženi kandidat odustane, ravnatelj će donijeti Odluku o neizboru kandidata i te će se javni natječaj ponoviti.

*Završne odredbe*

Članak 14.

Ovaj Pravilnik stupa na snagu osmog dana od dana objave na oglasnoj ploči, a primjenjuje se od dana zaprimanja suglasnosti osnivača.

Natječaji raspisani prije početka primjene ovog Pravilnika završit će se po prethodno važećim propisima.

KLASA: 602-03/19-01/375

URBROJ:  251-295-02/1-19-01

Zagreb, 15. travnja 2019.

PREDSJEDNICA ŠKOLSKOG ODBORA

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 Sanja Budak-Zemljić, prof.

Pravilnik je objavljen na oglasnoj ploči dana 16. travnja 2019. godine, stupio je na snagu 24. travnja 2019. godine, a utvrđuje se da je suglasnost osnivača zaprimljena dana 16. svibnja 2019. godine.

  RAVNATELJ:

 \_\_\_\_\_\_\_\_\_\_\_\_\_\_\_\_\_\_\_

 Josip Šestak, dipl. teolog